На основу члана 11д став 4. Закона о енергетици („Службени гласник РС”, бр. 145/14, 95/18 – др. закон, 40/21, 35/23 – др. закон, 62/23 и 94/24) и члана 42. став 1. Закона о Влади („Службени гласник РС”, бр. 55/05, 71/05 - исправка,101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О СПРЕМНОСТИ НА РИЗИКЕ У ЕЛЕКТРОЕНЕРГЕТСКОМ СЕКТОРУ

Уводне одредбе

Члан 1.

Овом уредбом ближе се уређује процедура усвајања Плана спремности на ризике, садржина Плана спремности на ризике, садржинa обрасца Плана спремности на ризике, начин одређивања правичне накнаде за испоручену електричну енергију у међународној сарадњи, начин израде и садржај извештаја о накнадној евалуацији кризе, као и правила за сарадњу између уговорних страна Енергетске заједнице (у даљем тексту: Уговорне стране) и суседних држава ради спречавања, спремности да се одупру и управљања електроенергетским кризама у духу солидарности и транспарентности и уз потпуно уважавање конкурентности унутрашњег тржишта електричне енергије.

Значење појединих израза

Члан 2.

Изрази који се користе у овој уредби прописани су у закону којим се уређује област енергетике.

Процена краткорочне и сезонске адекватности

Члан 3.

Процена сезонске и краткорочне адекватности, тј. адекватности за седам дана унапред до адекватности за дан унапред, спроводе се у складу сa методологијом за процену краткорочне и сезонске адекватности коју израђује ЕНТСО за електричну енергију (у даљем тексту: ЕНТСО-Е).

Процена адекватности из става 1. овог члана укључује најмање следеће:

(а) неизвесност повезану са факторима као што су вероватноћа испада елемента преносног система, вероватноћу непланираних испада електрана, утицај/настанак временских непогода, променљиву потрошњу, посебно максимуме потрошње зависне од временских услова и варијабилности производње енергије из обновљивих извора;

(б) вероватноћу настанка електроенергетске кризе;

(в) вероватноћу настанка истовремене електроенергетске кризе.

Процена адекватности на националном или регионалном нивоу се спроводи у складу са методологијом из става 1. овог члана.

Процене зимске адекватности се објављују најкасније до 1. децембра, а летње адекватности до 1. јуна текуће године.

Регионалне процене адекватности за седам дана унапред до дана унапред спроводи Регионални координациони центар.

Процедура усвајања Плана спремности на ризике

Члан 4.

На основу регионалних и националних електроенергетских кризних сценарија, Министарство надлежно за послове енергетике (у даљем тексту:Министарство) израђује Нацрт плана спремности на ризике (у даљем тексту: Нацрт плана) након спроведених консултација са оператором преносног система, оператором дистрибутивног система, релевантним произвођачима електричне енергије, или њиховим телима за трговину, енергетским субјектима у области електричне енергије и природног гаса, и релевантним организацијама које заступају интересе индустријских и неиндустријских купаца електричне енергије, снабдевачима, надлежним државним органима, Агенцијом за енергетику и крајњим купцимa.

Електроенергетски кризни сценарији из става 1. овог члана утврђују се у складу са методологијом ЕНТСО-Е за утврђивање регионалних електроенергетских кризних сценарија, којом су обухваћени и сценарији на националном нивоу.

Нацрт плана, пре усвајања, Министарство доставља на консултације другим надлежним органима држава у региону, и тамо где нису у истом региону, надлежним органима држава с којима су преносни системи директно повезани, као и Координационој групи за сигурност снабдевања, који након разматрања достављеног Нацрт плана могу у року од шест месеци од дана пријема Нацрта плана доставити своје препоруке.

Министарство након завршених активности из става 3. овог члана припрема предлог Плана узимајући у обзир добијене препоруке и резултате консултација са органима из ст. 1. и 3. овог члана и предлаже Влади његово усвајање.

Након усвајања Плана спремности на ризике, Министарство тај план без одлагања доставља Секретаријату Енергетске заједнице.

Секретаријат Енергетске заједнице, након консултације са Координационом групом за сигурност снабдевања, доноси необавезујуће мишљење са детаљним образложењем и препоруком да Министарство преиспита План спремности на ризике у случају да План:

(а) није ефикасан за ублажавање ризика идентификованих у електроенергетским кризним сценаријима;

(б) није у складу са идентификованим електроенергетским кризним сценаријима или са Планом спремности на ризике друге Уговорне стране;

(в) не обухвата националне мере, регионалне мере и где је то применљиво, билатералне мере у складу са чланом 5. ове уредбе и није усклађен са тржишним правилима из члана 11ј Закона о енергетици (у даљем тексту Закона);

(г) поставља мере које би могле да угрозе сигурност снабдевања електричном енергијом других Уговорних страна;

(д) неоправдано нарушава конкуренцију или ефикасно функционисање унутрашњег тржишта; или

(ђ) није у складу са одредбама ове уредбе или другим одредбама Уговора о оснивању Енергетске заједнице.

У року од три месеца од пријема мишљења из става 6. овог члана, Министарство је дужно да размотри достављено мишљење и обавести Секретаријат Енергетске заједнице о измењеном Плану спремности на ризике или о разлозима због којих не прихвата препоруке.

У случају да Министарство уложи приговор на препоруку Секретаријата Енергетске заједнице и да се коначни став Министарства разликује од детаљних разлога Секретаријата Енергетске заједнице, Министарство је дужно да Секретаријату Енергетске заједнице достави разлоге за свој став у року од два месеца од пријема детаљних разлога надлежног тела сагласно обавезама које произлазе из потврђених међународних уговора.

Садржина Плана спремности на ризике и Образац за План спремности на ризике

Члан 5.

План спремности на ризике утврђује све националне мере које се планирају или предузимају у циљу спречавања настанка ризика, припреме за електроенергетску кризу и њено ублажавање, идентификованих у складу са чланом 11в Закона.

План спремности на ризике садржи најмање:

(а) кратак преглед електроенергетских кризних сценарија;

(б) улоге и одговорности надлежног органа и опис који су послови, ако их има, делегирани другим органима;

(в) опис националних мера за спречавање настанка или припрему за идентификоване ризике;

(г) одређивање националног кризног координатора и утврђивање његових задатака;

(д) детаљне процедуре које треба следити у електроенергетским кризама, укључујући одговарајуће шеме о токовима информација;

(ђ) допринос тржишних мера у суочавању са електроенергетском кризом, посебно мере на страни потражње и понуде;

(е) могуће нетржишне мере које се примењују у електроенергетским кризама, наводећи посебно околности у којима се мере активирају, услове и процедуре за њихову примену и усклађеност са законским захтевима, водећи рачуна о регионалним и билатералним мерама;

(ж) оквир за ограничење испоруке електричне енергије, одређујући околности у којима се обуставља испорука водећи рачуна о јавној и личној безбедности, прецизирање које категорије корисника електричне енергије, у складу са националним законом, имају право на посебну заштиту од обуставе испоруке, оправдавајући потребу за таквом заштитом и прецизирање како оператори преносног система и оператори дистрибутивних система укључених држава треба да смање потрошњу;

(з) механизме који се користе за информисање јавности о енергетским кризама;

(и) националне мере неопходне за спровођење регионалних и где је то применљиво, билатералних мера;

(ј) информације о повезаним и неопходним плановима за развој мреже којим се доприноси превазилажењу последица идентификованих електроенергетских кризних сценарија.

Националне мере из става 1. овог члана у потпуности узимају у обзир регионалне и где је то применљиво, билатералне мере и њима се не угрожава оперативна сигурност преносног система, као и сигурност снабдевања електричном енергијом других држава.

Поред националних мера из става 3. овог члана, План спремности на ризике укључује регионалне и где је то применљиво, билатералне мере како би се обезбедило да се енергетске кризе са прекограничним утицајем на правилан начин спрече или да се њима на најбољи начин управља.

Унутар одређеног региона, договарају се регионалне мере између суседних држава које имају техничку могућност да једна другој пружају помоћ.

Билатералне мере се договарају између држава које су директно повезане, али се не налазе у истом региону. Уговорне стране обезбеђују доследност између регионалних и билатералних мера.

Регионалне и билатералне мере обухватају најмање:

(а) одређивање кризног координатора;

(б) механизме за размену информација и сарадњу;

(в) координисане мере за ублажавање утицаја електроенергетске кризе, укључујући и случајеве истовремених електроенергетских криза;

(г) процедуре за спровођење годишњих или двогодишњих тестирања Планова спремности на ризике;

(д) покретачке механизме нетржишних мера, када су исцрпљене све могућности које произилазе из тржишних мера или када тржишне мере нису довољне да спрече даље погоршање ситуације снабдевања електричном енергијом.

Министарство договара регионалне и билатералне мере које се укључују у План спремности на ризике након консултација са релевантним регионалним координационим центрима. Најмање осам месеци пре истека рока за усвајање или ажурирање Плана спремности на ризике, Министарство извештава Координациону групу за сигурност снабдевања о постигнутим споразумима, сагласно обавезама које произлазе из потврђених међународних уговора.

У случају да Уговорне стране не постигну споразум, Министарство и други надлежни органи Уговорних страна обавештавају Секретаријат Енергетске заједнице о разлозима таквог неслагања, које у том случају предлаже мере, укључујући механизам сарадње између Уговорних страна за закључивање споразума о регионалним и билатералним мерама.

Уз укључивање заинтересованих страна, Министарство периодично испитује ефикасност процедура развијених у Плановима спремности на ризике ради спречавања електроенергетских криза и спроводи једном у две године симулације електроенергетских криза, конкретно преиспитујући те механизме.

Образац за План спремности на ризике, је одштанпан уз ову уредбу и чини њен саставни део.

Начин одређивања правичне накнаде за испоручену електричну енергију у међународној сарадњи

Члан 6.

Уговорне стране када располажу техничким могућностима понудиће једна другој помоћ у духу солидарности и у циљу спречавања електроенергетских криза или управљања њима, сагласно члану 11е став 1. Закона.

Уговорна страна која даје и уговорна страна која прима помоћ се договарају пре пружања те помоћи, са циљем заштите јавне и личне безбедности, о регионалним или билатералним мерама по сопственом избору како би електричну енергију испоручиле на координисан начин, односно договарају се о неопходним техничким, правним и финансијским аранжманима за спровођење тих мера.

Аранжмани из става 2. овог члана, између осталог, одређују максималну количину електричне енергије која би се могла испоручити на регионалном или билатералном нивоу, околности које треба да наступе, а које представљају окидач за било какву помоћ, обуставу помоћи, начин на који се електрична енергија испоручује и одредбе о правичној накнади.

Помоћ подлеже претходном споразуму између Уговорних страна у погледу правичне накнаде, што обухвата најмање:

(а) трошкове електричне енергије испоручене на подручје државе која тражи помоћ и повезане трошкове преноса и

(б) све друге разумне трошкове који су настали у држави која пружа помоћ, укључујући накнаду за помоћ која је припремљена, али није активирана, као и све трошкове који проистичу из судских поступака, арбитражних поступака или сличних поступака и поравнања.

Правична накнада обухвата поред осталог, све разумне трошкове које Уговорна страна мора да плати због обавезе плаћања накнаде на основу основних права загарантованих законом Енергетске заједнице и сагласно обавезама које произлазе из потврђених међународних уговора и остале оправдане трошкове настале плаћањем накнаде у складу са националним правима о накнади трошкова.

Уговорна страна која тражи помоћ одмах плаћа, или обезбеђује благовремену исплату правичне накнаде Уговорној страни која пружа помоћ.

Начин израде и садржај Извештаја о накнадној евалуацији кризе

Члан 7.

Најкасније три месеца након завршетка електроенергетске кризе, а након консултација са Агенцијом за енергетику и крајњим купцимa, Министарство израђује Извештај о накнадној евалуацији кризе који садржи следеће:

(а) опис догађаја који је покренуо електроенергетску кризу;

(б) опис свих предузетих превентивних, припремних и ублажавајућих мера и процена њихове пропорционалности и ефикасности;

(в) процену прекограничног утицаја предузетих мера;

(г) извештај о помоћи која се припремала или пружила суседним државама, односно помоћ која је примљена од суседних држава, а независно да ли је помоћ пружена или примљена од суседних и трећих држава;

(д) економски утицај електроенергетске кризе и утицај предузетих мера на електроенергетски сектор у мери у којој то дозвољавају подаци доступни у време процене, посебно количина енергије која није испоручена и ниво ограничење испоруке електричне енергије по захтеву (укључујући поређење између степена добровољне и принудне обуставе испоруке електричне енергије);

(ђ) разлоге који оправдавају примену било каквих нетржишних мера;

(е) сва могућа побољшања или предложена побољшања Плана спремности на ризике;

(ж) преглед могућих побољшања у развоју мреже у случајевима када је недовољан развој мреже проузроковао или допринео енергетској кризи.

Резултате евалуације треба узети у обзир приликом ажурирања планова спремности на ризике.

Завршна одредба

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4389/2025-

У Београду, 15. маја 2025. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут, с.р. |
|  |  |
|  |  |